[pic] | EIROPAS KOPIENU KOMISIJA | Briselē, 18.5.2009 COM(2009) 214 galīgā redakcija BALTĀ GRĀMATA par EURO SKAIDRAS NAUDAS PROFESIONĀLAJIEM PĀRROBEŽU AUTOTRANSPORTA PĀRVADĀJUMIEM STARP EURO ZONAS DALĪBVALSTĪM 1. IEVADS Fiziski euro ieviesa 2002. gadā, bet, tā kā starp dalībvalstu tiesību aktiem ir būtiskas atšķirības, praksē ir ļoti sarežģīti profesionāli veikt euro skaidras naudas autotransporta pārvadājumus starp tām dalībvalstīm, kuras ir ieviesušas euro (turpmāk „iesaistītās dalībvalstis”), tādēļ pašlaik tiek veikti ļoti maz pārrobežu sauszemes transporta pārvadājumu. Atšķirības valstu tiesību aktos attiecas uz plašu jautājumu klāstu, piemēram, noteikumiem apsardzes darbiniekiem par šaujamieroču glabāšanu un nēsāšanu, prasībām par mācībām, atļautiem transportēšanas veidiem, drošības transportlīdzekļu bruņojumu un aprīkojumu, banknošu intelektisko neitralizācijas sistēmu ( IBNS ) izmantošanu, darbinieku skaitu drošības transportlīdzekļos, policijai sniedzamo informāciju, noteikumiem par atļaujas piešķiršanu un attiecīgiem soda naudas maksājumiem. Pārrobežu transportēšanu var organizēt, pamatojoties uz ad-hoc atļaujām, kuras izsniegušas mērķa dalībvalstis, bet, arī neņemot vērā iesaistītās administratīvās procedūras, aizvien ir jāpanāk atbilstība diviem vai vairākiem dažādiem sarežģītiem valstu noteikumu kopumiem. Tādēļ skaidras naudas pārvadājumu tirgus pašlaik darbojas saskaņā ar valstu tiesību aktiem. Tomēr vienotās valūtas kontekstā euro banknotēm un monētām euro zonā būtu jābūt brīvā apgrozībā, un tās būtu jāpārvadā pēc iespējas brīvāk. Pārrobežu skaidras naudas pārvadāšanas atvieglošana arī nepārprotami papildina Eiropas Centrālās bankas plānu par valstu centrālo banku (VCB) skaidras naudas pakalpojumu lielāku konverģenci un euro skaidras naudas vienotas zonas izveidi profesionālām naudas apstrādes iestādēm. Minētā plāna būtisks elements ir tā sauktā attālā piekļuve VCB skaidras naudas pakalpojumiem, ar ko kredītiestāde vienā iesaistītajā dalībvalstī var izmantot centrālās bankas skaidras naudas pakalpojumus citā iesaistītajā dalībvalstī. Minēto pasākumu ieviesa 2007. gada jūnijā, bet to nevar pilnvērtīgi izmantot, jo pagaidām nav iespējams viegli veikt skaidras naudas pārrobežu pārvadājumus. Bankām, plašajam mazumtirdzniecības sektoram un citām profesionālām skaidras naudas apstrādes iestādēm ir jāsavāc un jāpiegādā sava skaidrā nauda tādā visefektīvākajā veidā, ko neapgrūtina valstu robežas. Ņemot vērā pārvadājamo preču īpatnības, skaidras naudas pārvadājumu sektors ir pakļauts nopietniem drošības draudiem, un katrā dalībvalstī attiecīgo risku veidi un līmenis var ievērojami atšķirties. Tādēļ ir ļoti svarīgi, ka skaidras naudas pārrobežu pārvadājumi tiek veikti tādos apstākļos, kuros darbiniekiem, kas veic skaidras naudas pārvadājumus, un sabiedrībai kopumā tiek nodrošināta augsta līmeņa aizsardzība. Paredzot kopējos noteikumus, ar ko vispārīgi atļauj veikt skaidras naudas pārrobežu autotransporta pārvadājumus starp iesaistītajām dalībvalstīm un vienlaikus nodrošina augsta līmeņa drošību darbiniekiem, kuri veic skaidras naudas pārvadājumus, pavērtos iespēja izveidot efektīvākus skaidras naudas pārvadājumu maršrutus pierobežu reģionos. Tādējādi komercbankas varētu izmantot tuvākās centrālās bankas filiāles vai skaidras naudas pārvadājumu centra skaidras naudas pakalpojumus neatkarīgi no tā, vai abi iepriekšminētie atrodas pašu dalībvalstī vai ārpus tās. Arī mazumtirgotāji, tirdzniecības automātu operatori un profesionālās naudas apstrādes iestādes varētu saņemt skaidru naudu no tuvākā skaidras naudas centra vai naudu nogādāt uz to neatkarīgi no valstu robežām. Visbeidzot skaidras naudas pārvadājumos iesaistītie uzņēmumi, kuri veic pārvadājumus pierobežu reģionos, spētu efektīvākā veidā plānot savus pārvadājumu maršrutus un citus ar skaidras naudas pārvadājumiem saistītus loģistikas pasākumus. Vispārīgi efektīvāka skaidras naudas pārvadāšana sniegs ieguldījumu ekonomikā kopumā. Eiropas Centrālā banka, banku nozare un plašā mazumtirdzniecības sektora pārstāvji ir vairākkārt aicinājuši uzsākt iniciatīvu, kuras mērķis ir novērst šķēršļus profesionāliem euro skaidras naudas pārrobežu autotransporta pārvadājumiem Eiropā. Ņemot vērā iepriekšminēto, Komisija 2008. gada maijā uzsāka apspriedes, lai sagatavotu priekšlikumu par kopējiem noteikumiem, ar kuriem atvieglo euro skaidras naudas pārrobežu autotransporta pārvadājumus. Šajā iniciatīvā atspoguļota Komisijas nostāja attiecībā uz iespējamo skaidras naudas transportēšanas saskaņošanu, kā minēts 38. panta b) punktā Eiropas Parlamenta un Padomes 2006. gada 12. decembra Direktīvā 2006/123/EK. 2. KOMISIJAS INICIATīVA, LAI ATVIEGLOTU EURO SKAIDRAS NAUDAS PāRROBEžU PāRVADāJUMUS, UN SāKOTNēJāS APSPRIEDES AR IEINTERESēTAJāM PERSONāM Lai izmantotu šā sektora visu ieinteresēto personu pieredzi un ieguldījumu un veicot pirmo pasākumu šajā jomā, 2008. gada pirmajā pusē tika izveidota Komisijas vadīta darba grupa, kurā ietilpa Eiropas visu lielāko ieinteresēto personu[1] organizācijas. Darba grupa laikposmā no 2008. gada jūlija līdz decembrim tikās trijās dienu ilgās sanāksmēs un apsprieda visus attiecīgos jautājumus, piemēram, iespējamo kopējo nākotnes noteikumu darbības jomu, atšķirības starp valstu tiesību aktiem un saskaņotu noteikumu iespējas pārrobežu mērogā 1. iedaļā minētajās atšķirīgajās jomās. Attiecībā uz juridiskajām iespējām atvieglot skaidras naudas pārrobežu pārvadājumus apsvēra trīs galvenās iespējas. - Skaidras naudas pārvadājumu regulējuma pilnīga saskaņošana attiecīgajās dalībvalstīs. - Tādas sistēmas ieviešana, kurā paredz, ka atļaujas piešķiršana vienā dalībvalstī būtu derīga visās dalībvalstīs (savstarpēja atzīšana). - Kopēju noteikumu kopums, kas būtu spēkā visās dalībvalstīs, neskarot valstu tiesību aktus attiecībā uz konkrētiem aspektiem, kuri skaidri norādīti tekstā. Atšķirībā no pilnīgas saskaņošanas kopīgie noteikumi attiektos tikai uz pārrobežu pārvadājumiem. Tā kā dažādās dalībvalstīs ievērojami atšķiras valsts tiesību aktu noteikumi un riska līmeņi, tika secināts, ka ir ļoti sarežģīti panākt vienošanos par tādu noteikumu pilnīgu saskaņošanu, kuri reglamentē skaidras naudas pārvadājumus, vai par vispārēju valstīs spēkā esošo noteikumu abpusēju atzīšanu. Iepriekšminētā nostāja varētu turpmāk nozīmēt to, ka skaidras naudas pārvadājumus veic saskaņā ar noteikumiem, kuros paredzēta vai, kā uzskata, ka ir paredzēta darbinieku un/vai plašas sabiedrības nepiemērota aizsardzība. Tādēļ darba grupa nepārprotami deva priekšroku kopēju noteikumu kopuma izveidei, kurus piemēro pārrobežu pārvadājumiem un kuri tiktu ieviesti paralēli spēkā esošajiem valstu tiesību aktu noteikumiem par skaidras naudas pārvadājumiem iekšzemē. Saskaņā ar kopējiem noteikumiem, kurus piemēro skaidras naudas pārrobežu autotransporta pārvadājumiem, darba grupa apsprieda šādus galvenos politikas virzienus attiecībā uz iespējamo kopējo noteikumu piemērošanas jomu. - Ģeogrāfiskā darbības joma. Tajā varētu ietvert visas 27 ES dalībvalstis vai arī tikai euro zonas valstis. - Pārvadāto preču veids. Minētās preces varētu būt ne tikai euro skaidra nauda, bet arī citas valūtas un citi vērtslietu veidi. - Pārrobežu pārvadājumu definīcija. Pārrobežu pārvadājumi varētu būt tikai pārvadājumi no viena punkta līdz citam punktam vai arī operācijas piederības valstī pirms operācijām starptautiskā mērogā un/vai operācijas uzņēmējvalstī pēc operācijām starptautiskā mērogā (iepriekšminētās operācijas parasti tiek sauktas par "kabotāžu"). Par minētajiem jautājumiem darba grupā bija atšķirīgi viedokļi. Iespējamo kopējo noteikumu galvenais mērķis ir atvieglot vienotās valūtas brīvo apgrozību euro zonā. Tomēr tas neizslēdz, ka tiek ietverta arī citu dalībvalstu teritorija. Neatkarīgi no ģeogrāfiskās jomas turpmāk varētu paredzēt iekļaut citu dalībvalstu valūtas, ārpuskopienas valstu valūtas, kā arī citus vērtspapīru veidus (piemēram, dārglietas, zelts, mākslas darbi un vērtīgi dokumenti). Paplašinot darbības jomu uz neiesaistītajām valstīm, varētu rasties nopietns risks attiecībā uz kopējo noteikumu pieņemšanas aizkavēšanos vai pat to nepieņemšanu, novirzot apspriedes no galvenajiem jautājumiem. Pārrobežu pārvadājumus šaurā nozīmē var interpretēt kā skaidras naudas pārvadājumus no droša punkta valstī A uz drošu punktu valstī B, neveicot nekādas starppieturas (no punkta līdz punktam). Pārvadājumi „no punkta līdz punktam” nozīmētu to, ka atsevišķus skaidras naudas centrus un citus drošos punktus var apkalpot pārrobežu mērogā saskaņā ar kopējiem noteikumiem, bet tādējādi tiktu izslēgtas banku filiāles, bankomāti un mazumtirgotāji (ja vien to darbības vieta nav aprīkota ar drošu zonu transportlīdzekļa izkraušanai/piekraušanai). Būtu iespējams vienlaicīgi veikt tikai vienu operāciju no viena droša punkta uz citu drošu punktu. Tomēr pārvadājumi no punkta uz punktu ir tikai viena daļa no skaidras naudas pārvadājumiem, ko regulāri veic skaidras naudas pārvadājumu uzņēmumi. Plašāka darbības joma ietvertu arī dažas pārvadājumu operācijas pirms un pēc pārrobežu brauciena posma. Tādējādi būtu iespējams organizēt pārrobežu pārvadājumu maršrutus tādā pašā loģistiski optimālā veidā kā iekšzemes pārvadājumu maršrutus, pa ceļam apkalpojot vairākus punktus, tostarp banku filiāles, bankomātus, kā arī mazumtirgotājus. Lai atvieglotu euro skaidras naudas apgrozību pāri valstu robežām, ierosināts, ka papildus galvenajām pārrobežu operācijām varētu veikt vairākpieturu pārvadājumu operācijas piederības valstī, kā arī uzņēmējvalstī/-s. Kā izskaidrots 3.2. iedaļā (sk. turpmāk), piederības valstī/-s, kā arī uzņēmējvalstī/-s veicamo operāciju kopējais ilgums nedrīkst pārsniegt vienu dienu. Saskaņā ar kopējiem pārrobežu noteikumiem uz skaidras naudas pārvadājumu pakalpojumiem attiektos atšķirīgas juridiskās sistēmas, jo īpaši attiecībā uz atbilstību darba likuma principiem, piemērojamajiem koplīgumiem vai citiem likumiem, kuros ietverti sociālie un/vai drošības aspekti. Tas varētu izraisīt būtiskas praktiskas problēmas, nosakot piemērojamos algas vai citus sociālos noteikumus, jo īpaši, ja drošības transportlīdzeklis veic operācijas vairāk nekā divās valstīs. Šajā kontekstā būs svarīgi nodrošināt skaidrību par Direktīvas 96/71 par darba ņēmēju norīkošanu darbā pakalpojumu sniegšanas jomā[2] piemērošanu skaidras naudas pārrobežu pārvadājumiem. Direktīvas mērķis ir saskaņot uzņēmumu pamatbrīvību sniegt starpvalstu pakalpojumus, ko paredz EK līguma 49. pants, no vienas puses, un pienācīgu to darba ņēmēju tiesību aizsardzību, ko norīko pagaidu darbā ārvalstīs, no otras puses. Tādējādi tajā ierosināts panākt līdzsvaru starp ekonomisko brīvību, kas noteikta EK līgumā, un darba ņēmēju tiesībām viņu darbā norīkošanas laikā. Tajā norādīts uz obligātajiem noteikumiem, kas ir vispārējās Kopienas mēroga interesēs, kuri jāpiemēro norīkotajiem darbiniekiem uzņēmējvalstī, kā arī paredzēts pamats skaidri definētiem darba un nodarbinātības noteikumiem darbinieku obligātajai aizsardzībai, kuri jāievēro pakalpojuma sniedzējam uzņēmējvalstī. Atkarībā no īpašajiem apstākļiem, kuros veic pārrobežu pārvadājumu operācijas, un saskaņā ar 1. panta 3. punktā ietvertajām definīcijām minēto direktīvu var piemērot pārrobežu pārvadājumu operācijām, uz kurām attiecas šī Baltā grāmata. Tomēr jāatzīst, ka īpašā situācija, kas rodas saistībā ar īstermiņa norīkojumiem, skaidras naudas pārrobežu pārvadājumu gadījumā rada sarežģījumus minētās direktīvas praktiskai piemērošanai un izpildei. Piemēram, lai piemērotu minēto direktīvu, iespējams, darba devējiem skaidras naudas pārvadājumu sektorā būtu jāuzņem laiks, ko to darbinieki pavada katrā valstī, lai aprēķinātu piemērojamās minimālās likmes ( pro rata ). Tādēļ Direktīvas 96/71 piemērošanu praksē šajā jomā būs rūpīgi jāpārskata kopā ar dalībvalstīm, citiem attiecīgajiem ekspertiem[3] un sociālajiem partneriem, pirms var oficiāli pieņemt jebkādus kopējos noteikumus par skaidras naudas pārrobežu pārvadājumiem. Jo īpaši svarīgi būtu nodrošināt, ka Kopienas tiesību aktu vai valsts tiesību aktu piemērošana neparedz neproporcionāla un nevajadzīga administratīvā sloga rašanos operatoriem, kas praksē varētu nopietni apgrūtināt pārrobežu operāciju īstenošanas iespējas. Šo jautājumu precizēšana būs būtiska daļa politikas virzienu sociālās ietekmes novērtējumā. Ņemot vērā iepriekšminēto, Komisija uzsāk plašu konsultāciju procesu par dažiem paredzētajiem kopējiem noteikumiem, kuri ir pievienoti šai Baltajai grāmatai. Komisija uzsver, ka minēto paredzēto noteikumu izstrāde ir pārbaudes posmā. Tā mērķis ir veicināt konkrētu komentāru saņemšanu no visām ieinteresētajām personām, jau šajā posmā iepazīstinot ar galvenajiem iespējamo kopējo noteikumu elementiem. Šie paredzētie noteikumi neskar priekšlikumu, ko Komisija, iespējams, izstrādās vēlākā posmā. Visas ieinteresētās personas tiek aicinātas iesniegt savus komentārus līdz 2009. gada 30. jūnijam, nosūtot tos uz adresi, kas norādīta 4. iedaļas beigās. 3. IESPēJAMO KOPēJO NOTEIKUMU GALVENāS IEZīMES Paredzētie kopējie noteikumi attiektos uz euro skaidras naudas pārrobežu pārvadājumiem starp iesaistītajām dalībvalstīm . Tādējādi tie neattiektos uz skaidras naudas pārvadājumiem, kurus veic vienīgi dalībvalsts teritorijā. Lai pievērstu uzmanību būtiskajam jautājumam, proti, euro skaidras naudas brīvai apgrozībai euro zonā, dalībvalstis, kuras vēl nav pieņēmušas euro, un to valūtas netiks ietvertas kopējo noteikumu darbības jomā. Tomēr turpmāk jāizskata iespēja iekļaut neiesaistītās dalībvalstis un valūtas, piemērojot izvēles klauzulu. Visbeidzot, ņemot vērā šādu pārvadājumu īpašo raksturu, ierosināts, ka uz augstas vērtības euro banknošu un monētu pārvadājumiem starp euro zonas centrālajām bankām nav jāattiecina minētie noteikumi, ja pārvadājumus eskortē militārpersonas un/vai policija. 3.1. Juridiskais pamats Paredzēts, ka iespējamo kopējo noteikumu pamatā būs Eiropas Kopienas dibināšanas līguma 123. panta 4. punkts, jo tie ir jāievieš, lai atvieglotu euro kā vienotās valūtas lietošanu. Tas nozīmē, ka noteikumi jāpieņem ar iesaistīto dalībvalstu kvalificētu balsu vairākumu pēc apspriešanās ar Eiropas Centrālo banku. Kā instrumentu ir paredzēts izmantot regulu. 3.2. Diennakts un dienas laikā veicamie pārvadājumi Tā kā skaidras naudas pārvadājumu darbībām ir īpašs raksturs un ņemot vērā grūtības saistībā ar skaidras naudas drošas piegādes organizēšanu vairāku dienu garumā, transportlīdzeklim, kas šķērso robežu, jāpamet izcelsmes dalībvalsts un tajā jāatgriežas tajā pašā dienā un visi pārvadājumi jāveic dienas laikā (par dienas laiku iesaka noteikt laiku no 6.00 līdz 22.00). Var veikt arī skaidras naudas pārvadājumus naktī, ja tam jau ir saņemta atļauja saskaņā ar valstu tiesību aktiem tajās dalībvalstīs, kuru teritorijā veic pārvadājumus. Būtu iespējams veikt skaidras naudas savākšanu un/vai piegādi piederības dalībvalstī pirms pārrobežu brauciena posma vai uzņēmējā dalībvalstī pēc pārrobežu brauciena posma, bet drošības transportlīdzeklim jāatgriežas izcelsmes dalībvalstī tajā pašā dienā (vai 24 stundu laikā, ja ir saņemta atļauja veikt pārvadājumus naktī). 3.3. Atļauja skaidras naudas pārrobežu pārvadājumiem Valsts inspekcijas iestādēm jāspēj pārbaudīt, ka drošības transportlīdzeklis atbilst visiem noteikumiem par skaidras naudas pārvadājumiem attiecīgās valsts teritorijā. Uzņēmumam, kas vēlas veikt euro skaidras naudas pārrobežu autotransporta pārvadājumus, jāiesniedz pieteikums pārrobežu pārvadājumu īpašas atļaujas saņemšanai no kompetentajām iestādēm tā izcelsmes dalībvalstī. Šādā transportlīdzeklī vienmēr jāatrodas oriģinālajai atļaujai vai tās apstiprinātai kopijai. Jādefinē minētās atļaujas precīzs raksturojums, un tās derīguma termiņš jānosaka uz ierobežotu laikposmu (ierosinātais termiņš ir trīs gadi). Lai varētu pieteikties atļaujas saņemšanai, pieteikuma iesniedzēja uzņēmumam jāatbilst paredzētajiem kopējiem noteikumiem, citiem piemērojamiem Kopienas tiesību aktu noteikumiem vai, ja tas ir skaidri noteikts, spēkā esošajiem valsts tiesību aktiem par skaidras naudas pārvadājumiem. Šāda atsauce uz (iespējamajiem) valsts tiesību aktiem būtu norādāma divos gadījumos: i) ja iepriekš jāpaziņo informācija valsts policijas dienestam, kā arī ii) attiecībā uz procedūrām skaidras naudas apstrādei ārpus transportlīdzekļa, kas veic skaidras naudas pārvadājumus. Pirmais gadījums attiecas uz valsts policijas dienesta kompetenci un organizāciju, ja šķiet, ka nav nekāda nopietna iemesla, lai saskaņotu prakses. Otrais gadījums attiecas uz situācijām, kad apsardzes darbiniekiem, kas veic skaidras naudas pārvadājumus, tiešā veidā ciešāk nākas saskarties ar plašu sabiedrību, un tādējādi viņi ir pakļauti ar profesiju saistītajiem riskiem. Tādēļ šķiet lietderīgi ievērot visus valstu tiesību aktu noteikumus. Tomēr, lai veiktu skaidras naudas pārvadājumus, uzņēmumam sākumā jāsaņem atļauja no tā izcelsmes dalībvalsts. Ja dalībvalstī nav noteikta īpaša apstiprināšanas procedūra skaidras naudas pārvadājumu uzņēmumiem, šādam uzņēmumam jāspēj pierādīt, ka tas ir veicis periodiskus skaidras naudas pārvadājumus konkrētā norādītā laikā (ierosinātais termiņš ir 12 mēneši), un šajā laikposmā nav pārkāpis spēkā esošos valsts tiesību aktu noteikumus. Ar šo noteikumu paredz nodrošināt to, ka skaidras naudas pārvadājumu uzņēmumiem, kas iesaistās pārrobežu pārvadājumos, ir pietiekama iepriekšēja pieredze, lai spētu droši veikt skaidras naudas pārvadājumus arī citas dalībvalsts teritorijā. Lai pārliecinātos, ka dalībvalstis ir pietiekami informētas par uzņēmumiem, kuri ir izveidoti citās dalībvalstīs un vēlas veikt skaidras naudas pārvadājumus to teritorijā, ir paredzēts, ka dalībvalstīm jāapmainās ar informāciju par izsniegtajām atļaujām pārrobežu pārvadājumiem un par jebkādiem lēmumiem, ar ko uz laiku vai galīgi anulē šādu atļauju, un iepriekš savstarpēji jāpaziņo to uzņēmumu nosaukumi, kuri plāno veikt pārvadājumus citas dalībvalsts teritorijā. 3.4. Atļautie skaidras naudas pārvadājumu veidi Atļautie skaidras naudas pārvadājumu veidi un attiecīgie noteikumi (noteikumi par transportlīdzekļu bruņojumu, banknošu intelektisko neitralizācijas sistēmu izmantošanu, šaujamieroču nēsāšanu, apkalpes darbinieku skaitu, u.c.) ievērojami atšķiras starp dalībvalstīm. Tas jo īpaši attiecas uz šaujamieroču glabāšanu un nēsāšanu. Dažās dalībvalstīs apsardzes darbiniekiem, kuri veic skaidras naudas pārvadājumus, ir aizliegts nēsāt šaujamieročus, turpretim citās dalībvalstīs tas ir obligāts pienākums, bet vēl citās tas nav ne aizliegts, ne obligāts, bet gan atļauts. Ņemot vērā spēkā esošās atšķirības, šķiet, ka nav reālistiski ierosināt izmantot vienu pārvadājumu veidu, kas derētu visiem. Jo īpaši nebūtu jāpārskata valstu noteikumi par to, vai skaidras naudas pārvadājumu apsardzes darbiniekiem drīkst nēsāt/ jānēsā/ nav jānēsā šaujamieroči. Pamatojoties uz pašreizējo praksi dalībvalstīs, paredzēts, ka jābūt četriem atļautiem pārvadājumu veidiem, un katrā no tiem jānodrošina augsta līmeņa drošība darbiniekiem un plašai sabiedrībai. Attiecībā uz banknotēm (vai banknotēm un monētām) ir trīs dažādas iespējas, bet pēdējais pārvadājumu veids attiecas vienīgi uz monētu pārvadājumiem. Operatoriem no trīs pieejamajām iespējām attiecībā uz banknotēm jāļauj izvēlēties tiem vēlamais pārvadājumu veids. Tomēr ierosināts, ka pēc paziņošanas Eiropas Komisijai dalībvalstij būtu jāspēj pieņemt lēmums par varianta a) (t.i., ar IBNS aprīkots nebruņots transportlīdzeklis vai transportlīdzeklis, kuram bruņota ir tikai vadītāja kabīne, sk. turpmāk) nepiemērošanu tās teritorijā, ja tajā nav paredzēti salīdzināmi pārvadājumu veidi iekšzemes skaidras naudas pārvadājumos. Plānots, ka transportlīdzeklī jābūt vismaz trim apsardzes darbiniekiem, kuri veic skaidras naudas pārvadājumus, izņemot gadījumus, ja skaidro naudu aizsargā tieši IBNS vai ja tiek transportētas vienīgi monētas. Tā kā pirmajā gadījumā skaidro naudu aizsargā ar IBNS tehnoloģiju un otrajā gadījumā monētas, visticamāk, nezags, paredzēts, ka saskaņā ar minētajiem variantiem (turpmāk minētās iespējas a), c) un d)), skaidras naudas pārvadājumu obligāto apsardzes darbinieku skaitu samazina līdz diviem. a) Banknošu pārvadājumi tādā nebruņotā transportlīdzeklī vai transportlīdzeklī, kurā bruņota tikai vadītāja kabīne, kas aprīkots ar tiešo banknošu intelektisko neitralizācijas sistēmu (IBNS) Saskaņā ar šo variantu transportlīdzeklim jābūt vai nu parastam pēc izskata (tas nozīmē bez jebkādām norādēm, ka tas pieder skaidras naudas pārvadājumu uzņēmumam vai ka to izmanto skaidras naudas pārvadāšanas nolūkos) vai tam ir jābūt bruņotai vadītāja kabīnei un uz tā jābūt ļoti skaidrām norādēm, kuras liecina par to, ka transportlīdzeklis ir aprīkots ar tiešo IBNS . IBNS jāatbilst izstrādājamajiem kritērijiem (kas, inter alia , ietver prasību būt pielāgojamai vismaz vienā iesaistītajā dalībvalstī). b) Banknošu pārvadājumi pilnībā bruņotā transportlīdzeklī, kas nav aprīkots ar IBNS Saskaņā ar šo variantu transportlīdzeklim jābūt pilnībā bruņotam, lai izturētu apšaudi no šaujamieročiem. Apsardzes darbiniekiem, kas veic skaidras naudas pārvadājumus, jāvalkā bruņuvestes un jāizpilda spēkā esošie noteikumi dalībvalstīs, kurās veic pārvadājumus, attiecībā uz šaujamieroču nēsāšanu un ieroču atļauto maksimālo kalibru. Attiecībā uz šaujamieroču glabāšanu un nēsāšanu, tiek apspriestas divas savstarpēji izslēdzošas iespējas: i) īpašas Eiropas šaujamieroču apliecības izveidošana skaidras naudas pārvadājumu apsardzes darbiniekiem, kas vēl jāprecizē. Apliecību izdotu tā dalībvalsts, kura piešķīrusi atļauju veikt skaidras naudas pārrobežu pārvadājumus, un to varētu izsniegt darbiniekiem, kuri veic skaidras naudas pārvadājumus un kuriem jau ir valsts izsniegta atļauja, vai ii) darbiniekiem, kuri veic skaidras naudas pārvadājumus, pieprasītu pieteikties šaujamieroču apliecības saņemšanai, ko tiem izsniegtu attiecīgo dalībvalstu iestādes (ja tajās apsardzes darbiniekiem, kuri veic skaidras naudas pārvadājumus, ir atļauts būt apbruņotiem). Turklāt, lai ievērotu spēkā esošos tiesību aktus, jāparedz procedūra gadījumiem, kad drošības transportlīdzeklis iebrauc no dalībvalsts, kurā šaujamieroči ir obligāti, dalībvalstī, kur tie ir aizliegti. Šajā gadījumā ieroči jāieslēdz transportlīdzeklī esošā seifā pirms iebraukšanas minētajā dalībvalstī, un apsardzes darbinieki, kas veic skaidras naudas pārvadājumus, nedrīkst piekļūt ieročiem, kamēr transportlīdzeklis nav iebraucis tādas dalībvalsts teritorijā, kurā minētajiem darbiniekiem ir atļauts būt apbruņotiem. Ja ieroči ir ieslēgti, seifu var atvērt tikai ar tālvadību no transportlīdzekļa vadības centra. c) Banknošu pārvadājumi pilnībā bruņotā transportlīdzeklī, kas ir aprīkots ar IBNS Šajā variantā apvienoti aizsardzības pasākumi saskaņā ar variantiem a) un b), tas ir, tiešais IBNS , un transportlīdzekļa pilnīgs bruņojums. Jāpiemēro tādi paši noteikumi kā saskaņā ar variantu b), bet papildus tam transportlīdzeklis jāaprīko ar IBNS saskaņā ar variantu a) un tas nepārprotami jāmarķē, lai norādītu šāda aprīkojuma esību. d) Tikai monētu pārvadājumi Šis ir vienīgais pārvadājumu veids, kas jāpiemēro vienīgi monētu pārrobežu pārvadājumiem. Monētas ir smagas, bet to vērtība ir maza, un tādēļ ar tām rīkoties ir daudz apgrūtinošāk, tās ir arī neizdevīgāk zagt. Par to liecina arī fakts, ka pagātnē Kopienā transportlīdzekļi, kas pārvadājuši tikai monētas, gandrīz nekad nav aplaupīti. Tādēļ ir paredzēts, ka uz transportlīdzekļa jābūt nepārprotamam marķējumam, kas norāda, ka tas pārvadā tikai monētas. Lai aizsargātu apsardzes darbiniekus, kuri veic skaidras naudas pārvadājumus, transportlīdzekļa kabīnei ir jābūt bruņotai. Jāturpina apspriest, vai apsardzes darbiniekiem, kuri veic skaidras naudas pārvadājumus, jābūt apbruņotiem. 3.5. Sankcijas Ir būtiski nodrošināt, ka noteikumi tiek izpildīti, un tādēļ ir svarīgi paredzēt piemērotas sankcijas gadījumos, ja noteikumi nav ievēroti. Vienlaicīgi ir svarīgi, lai sankcijas būtu proporcionālas pārkāpuma smagumam. Tādēļ ir plānots, ka gadījumā, ja ir pārkāpti skaidras naudas pārrobežu pārvadājumu atļaujā paredzētie noteikumi, piešķīrējai iestādei jāspēj izlemt, vai nosūtīt brīdinājumu, apturēt atļaujas derīgumu uz ierobežotu laikposmu vai pilnībā anulēt atļauju. Lai nodrošinātu drošības tīklu uzņēmējdalībvalstij, ierosināts, turklāt, ka šķērsotajai dalībvalstij vai valstij, kurā sniedz pakalpojumu, būtu jābūt tiesībām apturēt atļaujas derīgumu uz pagaidu laikposmu, ja tiek nopietni pārkāpti noteikumi, tas ir, ja nav ievērots obligātais skaidras naudas pārvadājumu apsardzes darbinieku skaits vai noteikumi, kas saistīti ar šaujamieročiem, kamēr izcelsmes dalībvalsts piešķīrēja iestāde nav pieņēmusi lēmumu. Visbeidzot ir paredzēts, ka dalībvalstīm vienai otra jāinformē par visiem pārkāpumiem un ar tiem saistītajām sankcijām. 3.6. Citi noteikumi Lai novērstu nopietnus drošības draudus, jāparedz arī īpaša klauzula par ārkārtas drošības pasākumiem. Piemēram, tā var attiekties uz daudziem vardarbīgiem uzbrukumiem, kuru novēršanai vajadzīgs pagaidu policijas eskorts visiem skaidras naudas pārvadājumiem dalībvalsts teritorijā. Lai novērstu atšķirīgu attieksmi pret ārzemju operatoriem salīdzinājumā ar iekšzemes operatoriem, šādiem ārkārtas pasākumiem jāattiecas uz visiem skaidras naudas pārvadājumiem attiecīgajā dalībvalstī. Tie turklāt jāierobežo laikā un par tiem jāpaziņo Komisijai. Lai pagarinātu ārkārtas pasākumu termiņu, no Komisijas iepriekš jāsaņem oficiāla atļauja. Turpmāk tiek izskatītas vairākas obligātās prasības attiecībā uz skaidras naudas pārvadājumu apsardzes darbiniekiem — par to, vai tie nav bijuši krimināltiesiski sodīti, par to fizisko un garīgo veselību, mācībām un valodu zināšanām. Kopējiem noteikumiem nav jāskar spēkā esošo ES tiesību aktu piemērošana, jo īpaši sociālajā un transporta jomā. Visbeidzot tiek ierosināts veikt pārskatu par to, kā tiek īstenoti kopējie noteikumi divus gadus pēc to stāšanās spēkā, kā arī pēc tam to darīt regulāri. 4. TURPMāKIE PASāKUMI Pievienoto noteikumu kopums tiks apspriests ar dalībvalstu administrācijām ad-hoc ekspertu grupā, kas izveidota šajā nolūkā. Minēto apspriežu rezultāti un no ieinteresētajām personām un citām aprindām saņemtās atsauksmes tiks ņemtas vērā iespējamo kopējo noteikumu ietekmes novērtējumā, tostarp iepriekšminētajā 2. iedaļā apspriesto dažādu variantu novērtējumā, ko Komisija veiks pirms jebkāda oficiāla priekšlikuma pieņemšanas. Komisija aicina iesniegt apsvērumus par šo Balto grāmatu. Apsvērumus līdz 2009. gada 30. jūnijam var nosūtīt pa e-pastu uz adresi: ECFIN-E3@ec.europa.eu vai pa pastu: European Commission Directorate-General for Economic and Financial Affairs, Unit E.3 Economic aspects of regulatory policy, Sector euro cash and legal issues B-1049 Brussels. Pielikums: Paredzētie kopējie noteikumi euro skaidras naudas autotransporta pārrobežu pārvadājumiem starp euro zonas dalībvalstīm PIELIKUMS Paredzētie kopējie noteikumi euro skaidras naudas pārrobežu autotransporta pārvadājumiem starp euro zonas dalībvalstīm Instrumentu [Regulu] izmanto iekšējām atsaucēm turpmāk tekstā, jo šo instrumentu— regulu —plānots izmantot iespējamajiem turpmākajiem kopējiem noteikumiem. 1. IEDAĻA. KOPĒJIE NOTEIKUMI, AR KURIEM REGLAMENTĒ VISUS EURO SKAIDRAS NAUDAS PROFESIONĀLOS PĀRROBEŽU AUTOTRANSPORTA PĀRVADĀJUMUS A. Darbības joma Euro skaidras naudas pārrobežu pārvadājumus saskaņā ar šīs [regulas] noteikumiem veic dienas laikā, drošības transportlīdzeklis atstāj savu izcelsmes valsti un tajā atgriežas vienā un tajā pašā dienā. Pārvadājumus no viena punkta līdz citam var veikt 24 stundu laikposmā, ja atbilstīgi valsts noteikumiem attiecīgajā izcelsmes dalībvalstī, šķērsotajās dalībvalstīs un dalībvalstī(-s), kurā(-s) sniedz pakalpojumu, ir atļauts veikt skaidras naudas pārvadājumus naktī. Tādu euro banknošu un monētu pārvadājumus, kuru nominālvērtība pārsniedz EUR 15 milj., ko i) veic starp iesaistīto dalībvalstu centrālajām bankām un ii) eskortē militārpersonas un/vai policija, izslēdz no šīs [regulas] darbības jomas. B. Atļauja skaidras naudas pārrobežu pārvadājumiem a) Uzņēmums, kas vēlas veikt euro skaidras naudas pārrobežu autotransporta pārvadājumus, iesniedz pieteikumu šādu pārvadājumu atļaujas saņemšanai no kompetentajām iestādēm savā izcelsmes dalībvalstī. b) Atļauju skaidras naudas pārrobežu pārvadājumiem kompetentās iestādes piešķir uz [trīs] gadu laikposmu uzņēmumiem, kuri atrodas to teritorijā, ja ir izpildīti šādi nosacījumi. - Uzņēmumam, kas iesniedz pieteikumu, jābūt tās dalībvalsts piešķirtām pilnvarām veikt skaidras naudas pārvadājumus, kurā iesniegts pieteikums pārrobežu pārvadājumu atļaujas saņemšanai. Ja attiecīgajā dalībvalstī papildus vispārīgajiem noteikumiem drošības un transporta nozarē nav konkrētas apstiprināšanas procedūras attiecībā uz uzņēmumiem, kas veic skaidras naudas pārvadājumus, uzņēmumam jāapliecina, ka tas ir veicis periodiskus skaidras naudas pārvadājumus vismaz [divpadsmit] mēnešus pirms pieteikuma iesniegšanas un šajā laikposmā nav pārkāpis spēkā esošos valsts tiesību aktu noteikumus, kuri reglamentē šādas darbības. Turklāt šāda uzņēmuma vadītāji vai valdes locekļi nedrīkst būt krimināltiesiski sodīti. - Uzņēmumam, kas iesniedz pieteikumu, nodarbinātajam personālam, izmantotajiem transportlīdzekļiem un drošības procedūrām, kuras ievēro, veicot euro skaidras naudas pārrobežu pārvadājumus, jāatbilst šajā [regulā] izklāstītajiem noteikumiem un citiem piemērojamajiem ES tiesību aktiem vai, ja tas skaidri minēts šajā [regulā], spēkā esošajiem valsts tiesību aktiem, kuri reglamentē skaidras naudas pārvadājumus. c) Atļauju skaidras naudas pārrobežu pārvadājumiem izstrādā saskaņā ar šādu modeli [vēl jādefinē]. Transportlīdzekļu vadītājiem, kuri iesaistīti profesionālos euro skaidras naudas pārrobežu autotransporta pārvadājumos, vienmēr jāspēj inspekcijas iestādēm uzrādīt oriģinālā atļauja vai tās apstiprināta kopija. d) Dalībvalstis regulāri pārbauda, vai tiek ievēroti attiecīgajā [regulā] paredzētie noteikumi, tostarp veicot neregulāras pārbaudes, par tām uzņēmumam iepriekš nepaziņojot. Šādas pārbaudes veic vismaz reizi gadā. C. Apsardzes darbinieki, kuri veic skaidras naudas pārvadājumus a) Apsardzes darbiniekiem, kuri veic skaidras naudas pārvadājumus, jāatbilst šādām prasībām: i) tie nedrīkst būt krimināltiesiski sodīti, ii) tiem jābūt medicīniskajai izziņai, kurā apstiprināts, ka to fiziskā un garīgā veselība atbilst attiecīgā uzdevuma veikšanai, iii) tie ir sekmīgi piedalījušies vismaz [200 stundu] ad hoc sākotnējās mācībās papildus mācībām par šaujamieroču izmantošanu. Ad hoc sākotnējās mācībās, kuras minētas iii) punktā, ietverti vismaz tādi temati kā [skaidras naudas pārrobežu pārvadājumu procedūras, attiecīgie tiesību akti, kas saistīti ar skaidras naudas pārvadājumiem, uzvedības normas uzbrukuma gadījumā, ar skaidras naudas pārvadājumiem saistīta aprīkojuma izmantošana, kā arī komandas darba noteikumi]. Minētajās jomās arī pieprasa regulāri piedalīties mācībās. b) Vismaz viens no transportlīdzekļa apsardzes darbiniekiem, kuri veic skaidras naudas pārvadājumus, spēj pierādīt, ka tam ir vismaz A2 līmeņa valodas zināšanas tajā(-ās) oficiālajā(-s) valodā(-s), kuru(-as) lieto šķērsotajā(-s) dalībvalstī(-s) un dalībvalstī(-s), kurā(-s) sniedz attiecīgo pakalpojumu. c) Ja neviens no apsardzes darbiniekiem, kuri veic skaidras naudas pārvadājumus, nepārvalda oficiālo(-ās) valodu(-as), ko izmanto attiecīgajā(-s) šķērsotajā(-s) dalībvalstī(-s) vai dalībvalstī(-s), kurā(-s) sniedz pakalpojumu, transportlīdzeklim, izmantojot uzņēmuma vadības centru, jāuztur pastāvīgi radiosakari ar kādu, kas vismaz B1 līmenī pārvalda attiecīgo valodu, lai nodrošinātu, ka visu laiku ir iespējams efektīvi sazināties ar valsts iestādēm. D. Transportlīdzekļa aprīkojums a) Izmantojamos transportlīdzekļus aprīko ar globālo pozicionēšanas sistēmu. Uzņēmuma, kas nodarbojas ar skaidras naudas pārvadājumiem, vadības centrs vienmēr spēj precīzi noteikt savu transportlīdzekļu atrašanās vietu. b) Transportlīdzekļi ir aprīkoti ar piemērotiem sakaru līdzekļiem, lai jebkurā laikā varētu sazināties ar transportlīdzekļu uzņēmuma vadības centru un kompetentajām valsts iestādēm. Transportlīdzeklī ir pieejami neatliekamās palīdzības dienestu numuri, lai sazinātos ar policijas iestādēm šķērsotajā dalībvalstī vai dalībvalstī(-s), kurā(-s) sniedz pakalpojumu. c) Ja transportlīdzekļi ir aprīkoti ar banknošu intelektiskajām neitralizācijas sistēmām ( IBNS ), tie atbilst […] pielikumā izklāstītajām prasībām. E. Valsts policijas dienestu iepriekšēja informēšana Spēkā esošie noteikumi neskar valsts noteikumu piemērošanu, ar kuriem paredz, ka par visām skaidras naudas pārvadājumu operācijām iepriekš jāpaziņo policijai. F. Procedūras skaidras naudas apstrādei ārpus transportlīdzekļa, kas veic skaidras naudas pārvadājumus, dalībvalstī(-s), kurā(-s) sniedz pakalpojumu Spēkā esošie noteikumi neskar valsts noteikumu piemērošanu, kuri attiecīgajā dalībvalstī reglamentē skaidras naudas apstrādi ārpus transportlīdzekļa, kas veic skaidras naudas pārvadājumus. G. Savstarpēja informēšana a) Dalībvalstis informē Komisiju par E un F punktā minētajiem noteikumiem, kā arī nekavējoties paziņo par jebkurām izmaiņām, kuras ietekmē šādus noteikumus. Komisija nodrošina, ka minētos noteikumus publicē visās oficiālajās iesaistīto dalībvalstu valodās, izmantojot piemērotus kanālus, lai nekavējoties informētu visas personas, kas iesaistītas pārrobežu darbībā. b) Dalībvalstis glabā visu to uzņēmumu reģistru, kuriem tās ir izsniegušas atļauju skaidras naudas pārrobežu pārvadājumiem, un informē viena otru par tā saturu. Tās atjaunina reģistru, dokumentējot visas izmaiņas, tostarp visus lēmumus, ar kuriem uz laiku vai galīgi anulē šādu atļauju saskaņā ar […] pantu, un nekavējoties paziņo viena otrai par izdarītajiem grozījumiem. c) Uzņēmums, kuram piešķirta atļauja skaidras naudas pārrobežu pārvadājumiem, laikus informē piešķīrēju iestādi par dalībvalsts(-u) nosaukumiem, kurā(-s) tas veiks skaidras naudas pārvadājumus. Pēc tam izcelsmes dalībvalsts nekavējoties paziņo attiecīgajai(-ām) dalībvalstij(-īm) par pārrobežu darbības uzsākšanu. 2. IEDAĻA. ĪPAŠI NOTEIKUMI, KO PAREDZĒTS PIEMĒROT ATTIECĪBĀ UZ ČETRIEM PILNVAROTU PĀRVADĀJUMU VEIDIEM A. Banknošu pārvadājumi ar IBNS aprīkotā transportlīdzeklī, kas nav bruņots vai kurā bruņota ir vadītāja kabīne Uzņēmumi, kuriem ir atļauja skaidras naudas pārrobežu pārvadājumiem, var veikt euro banknošu pārrobežu autotransporta pārvadājumus dienas laikā, izmantojot ar IBNS aprīkotu transportlīdzekli, ja tiek ievēroti šādi nosacījumi. a) Transportlīdzeklim jābūt vai nu parastam pēc izskata vai tā vadītāja kabīnei ir jābūt bruņotai, un uz tā tās/to dalībvalsts(-u) oficiālajā(-s) valodā(-s), kura(-s) tiek šķērsotas vai kurā(-s) sniedz pakalpojumu, jābūt skaidrām norādēm, ka tas aprīkots ar IBNS . b) Izmantotajai banknošu intelektiskajai neitralizācijas sistēmai jāatbilst principiem, kas noteikti [… pielikumā], un tai jābūt apstiprinātai vismaz vienā no iesaistītajām dalībvalstīm. c) Vienā transportlīdzeklī jābūt vismaz diviem skaidras naudas pārvadājumu apsardzes darbiniekiem, kuri nav bruņoti. Ja transportlīdzeklim, kurā tie atrodas, nav īpaša marķējuma, tie nedrīkst būt formas tērpā. d) Dalībvalsts var izlemt, ka šis [pants] neattiecas uz euro skaidras naudas pārrobežu autotransporta pārvadājumiem tās teritorijā, ja tajā nav paredzēti salīdzināmi pārvadājumu veidi iekšzemes skaidras naudas pārvadājumiem. Attiecīgā dalībvalsts par tās lēmumu nepiemērot šo [pantu] paziņo Komisijai, kura nodrošinās, ka attiecīgās informācijas paziņojums tiek publicēts Eiropas Savienības Oficiālajā Vēstnesī . Tas stāsies spēkā mēnesi pēc tā publicēšanas dienas. B. Banknošu pārvadājumi pilnībā bruņotā transportlīdzeklī, kas nav aprīkots ar IBNS Uzņēmumi, kuriem ir atļauja skaidras naudas pārrobežu pārvadājumiem, var veikt euro banknošu pārrobežu autotransporta pārvadājumus dienas laikā, izmantojot pilnībā bruņotu transportlīdzekli, kas nav aprīkots ar IBNS , ja tiek ievēroti šādi nosacījumi. a) Apsardzes darbiniekiem, kas veic skaidras naudas pārvadājumus, jāievēro šķērsotajā(-s) dalībvalstī(-s) un dalībvalstī(-s), kurā(-s) sniedz pakalpojumu, spēkā esošie noteikumi par šaujamieroču nēsāšanu un ieroču atļauto maksimālo kalibru. Iebraucot tādas dalībvalsts teritorijā, kurā apsardzes darbiniekiem, kas veic skaidras naudas pārvadājumus, nav atļauts būt bruņotiem, šādu darbinieku rīcībā esošie šaujamieroči jāievieto transportlīdzekļa seifā, kas atbilst Eiropas standartam [EN 1143-1]. Apsardzes darbinieki, kas veic skaidras naudas pārvadājumus, nedrīkst piekļūt šādiem ieročiem visā brauciena laikā attiecīgās dalībvalsts teritorijā. Tos var izņemt no seifa, iebraucot tādas dalībvalsts teritorijā, kurā apsardzes darbiniekiem, kas veic skaidras naudas pārvadājumus, atļauts būt bruņotiem. Lai atvērtu šaujamieroču seifu, tas jādara ar tālvadību no transportlīdzekļa vadības centra un tas jāveic tikai pēc tam, kad vadības centrs ir pārbaudījis transportlīdzekļa precīzu ģeogrāfisko atrašanās vietu. b) Bruņotie apsardzes darbinieki, kas veic skaidras naudas pārvadājumus: [1. variants: to rīcībā jābūt apliecībai „Eiropas šaujamieroču apliecība skaidras naudas pārvadājumu apsardzes darbiniekiem”. Apliecību piešķir, izsniedzot attiecīgajam uzņēmumam dokumentus, kuri atbilst […] pielikumā noteiktajam modelim. Šo apliecību pēc pieprasījuma izsniedz apsardzes darbiniekiem, kuri veic skaidras naudas pārvadājumus un kuriem ir atļauja šaujamieroču lietošanai, kas izsniegta saskaņā ar piemērojamajiem valsts tiesību aktiem, un kuri strādā uzņēmumā, kam ir atļauja skaidras naudas pārrobežu pārvadājumiem, un šādu apliecību izsniedz minēto atļauju izsniegusī dalībvalsts. Apsardzes darbiniekiem, kas veic skaidras naudas pārvadājumus, jāspēj policijas iestādēm uzrādīt Eiropas šaujamieroču apliecība, ja pārbaudi veic saistībā ar euro skaidras naudas pārrobežu autotransporta pārvadājumiem. Bruņotiem apsardzes darbiniekiem, kas veic skaidras naudas pārvadājumus, ir jābūt apmeklējušiem vismaz [30] dienu ilgu mācību kursu par šaujamieroču lietošanu un pēc tam jāpiedalās to lietošanas mācībās vismaz [reizi gadā]. [2. variants: šaujamieroču apliecības saņemšanai tiem jāiesniedz pieteikums tās/to dalībvalsts(-u) iestādēm, kura(-s) tiek šķērsota(-s) un vai kurā(-s) tiek sniegts pakalpojums, ja minētajās dalībvalstīs apsardzes darbiniekiem, kas veic skaidras naudas pārvadājumus, atļauts būt bruņotiem. c) Vienā transportlīdzeklī jābūt vismaz trim apsardzes darbiniekiem, kas veic skaidras naudas pārvadājumus. Tiem jāvalkā bruņuvestes, kuras spēj aizturēt vismaz „44 Magnum ” tipa ieroča šāviņus un atbilst [NIJIIIA] vai līdzvērtīgam standartam. d) Transportlīdzekļa daļām, kurās atrodas skaidras naudas pārvadājumu apsardzes darbinieki, jābūt bruņotām, lai izturētu apšaudi no AK47 tipa šaujamieročiem, un jāatbilst [EN 1522, klase FB4+] vai līdzvērtīgam standartam. C. Banknošu pārvadājumi pilnībā bruņotā transportlīdzeklī, kas ir aprīkots ar IBNS Uzņēmumi, kuriem ir atļauja skaidras naudas pārrobežu pārvadājumiem, var veikt euro banknošu pārrobežu autotransporta pārvadājumus dienas laikā, izmantojot pilnībā bruņotu transportlīdzekli, kas ir aprīkots ar IBNS , ja ir ievēroti 2. iedaļas B punktā, kā arī A punkta b) apakšpunktā paredzētie nosacījumi. Turklāt, uz transportlīdzekļa jābūt skaidrām norādēm par IBNS aprīkojumu tās/to dalībvalsts(-u) oficiālajā(-s) valodā(-s), kura(-s) tiek šķērsota(-s) vai kurā(-s) sniedz pakalpojumu. Katrā transportlīdzeklī jābūt vismaz diviem skaidras naudas pārvadājumu apsardzes darbiniekiem. D. Monētu pārvadājumi Uzņēmumi, kuriem ir atļauja skaidras naudas pārrobežu pārvadājumiem, var veikt euro monētu pārrobežu autotransporta pārvadājumus dienas laikā, izmantojot transportlīdzekli, kurā pārvadā tikai monētas, ja tiek ievēroti šādi nosacījumi: a) transportlīdzekļa vadītāja kabīnei jābūt bruņotai un uz transportlīdzekļa tās/to dalībvalsts(-u) oficiālajā(-s) valodā(-s), kura(-s) tiek šķērsotas vai kurā(-s) sniedz pakalpojumu, jābūt skaidrām norādēm par to, ka tajā pārvadā tikai monētas; b) transportlīdzeklī jāatrodas vismaz diviem skaidras naudas pārvadājumu apsardzes darbiniekiem [kuri nedrīkst būt bruņoti]. Piegādēm, kas ietver gan monētas, gan banknotes, piemēro 8., 9. vai 10. panta noteikumus atkarībā no izmantotā transportlīdzekļa veida. 3. IEDAĻA. DAŽĀDI A. Definīcijas a) „Euro skaidras naudas pārrobežu autotransporta pārvadājumi” ir profesionāli banknošu un/vai monētu pārvadājumi ar transportlīdzekli no iesaistītās dalībvalsts, kas ir piešķīrusi atļauju skaidras naudas pārrobežu pārvadājumiem, kā definēts šajā [regulā], euro banknošu un/vai monētu piegādei vienam vai vairākiem klientiem (vai savākšanai no tiem), kuri atrodas vienā vai vairākās citās iesaistītajās dalībvalstīs, kā arī izcelsmes dalībvalstī. b) „Banknošu intelektiskā neitralizācijas sistēma ( IBNS )” ir banknošu konteineri tiešajai ( end-to-end ) lietošanai (t.i., banknošu nepārtraukta aizsardzība no vienas drošas vietas līdz citai drošai vietai, ko nodrošina neitralizācijas sistēma), kuri aprīkoti ar mehānismu, kas neatgriezeniski neitralizē banknotes, ja notiek nelegāli mēģinājumi atvērt konteineri. c) „Izcelsmes dalībvalsts” ir dalībvalsts, kuras teritorijā uzņēmums, kas nodarbojas ar skaidras naudas pārvadājumiem, veic uzņēmējdarbību, un kura ir brauciena sākumpunkts un atgriešanās galamērķis transportlīdzeklim, ar ko veic skaidras naudas pārvadājumus. Uzskata, ka uzņēmums, kas veic skaidras naudas pārvadājumus, veic uzņēmējdarbību, ja tas faktiski, kā minēts Līguma 43. pantā, nenoteiktu laikposmu veic saimniecisko darbību, izmantojot stabilu infrastruktūru, no kurienes faktiski tiek īstenota pakalpojumu sniegšanas darbība. d) „Atļauja skaidras naudas pārrobežu pārvadājumiem” ir atļauja, kuras raksturojums ir izklāstīts šīs [regulas] […] pielikumā un ar ko pilnvaro tās īpašnieku veikt euro skaidras naudas pārrobežu autotransporta pārvadājumus starp iesaistītajām dalībvalstīm saskaņā ar šajā [regulā] paredzētajiem nosacījumiem. e) „Parasts transportlīdzeklis” ir transportlīdzeklis, kas ir parasts pēc izskata un uz kura nav nekādu atšķirības zīmju, kuras norāda, ka tas pieder skaidras naudas pārvadājumu uzņēmumam vai ka to izmanto skaidras naudas pārvadājumiem. f) „Skaidras naudas pārvadājumu apsardzes darbinieki” ir darba ņēmēji, kas ir norīkoti vadīt transportlīdzekli, ar kuru pārvadā skaidru naudu, vai aizsargāt tā saturu. g) „Šķērsotā dalībvalsts” ir viena vai vairākas dalībvalstis, kas nav attiecīgā uzņēmuma izcelsmes dalībvalsts, un kura(-s) ir jāšķērso skaidras naudas pārvadājumu transportlīdzeklim, lai sasniegtu dalībvalsti(-s), kurā sniedz pakalpojumu. h) Valodu līmeņi „A2” un „B1” ir Eiropas Padomes vienotajā valodu prasmes līmeņa noteikšanas sistēmā noteiktie līmeņi. i) „Dienas laikā” veikti pārvadājumi ir pārvadājumi, kas veikti laikā no [6:00] līdz [22:00]. j) „Pārvadājumi no punkta līdz punktam” ir pārvadājumi no vienas drošas vietas uz citu drošu vietu, neveicot nekādas starppieturas. k) „Oficiālā valoda” ir oficiālā(-s) Kopienas valoda(-s), ko lieto valstu iestādes un iedzīvotāji teritorijās, kurās veic skaidras naudas pārvadājumus. B. Sankcijas Ja kompetentās valsts iestādes konstatē, ka noticis viens vai vairāki pārkāpumi attiecībā uz noteikumiem, saskaņā ar kuriem tika piešķirta skaidras naudas pārrobežu pārvadājumu atļauja, piešķīrēja iestāde izlemj, vai attiecīgajam uzņēmumam nosūtīt brīdinājumu vai uz laiku [no divām nedēļām līdz diviem mēnešiem] vai galīgi anulēt atļauju atkarībā no pārkāpuma rakstura un smaguma. Piešķīrēja iestāde var arī aizliegt attiecīgajam uzņēmumam pieteikties jaunas atļaujas saņemšanai uz laikposmu līdz [5 gadiem]. Dalībvalsts, kura tiek šķērsota vai kurā sniedz pakalpojumu, paziņo par visiem šīs [regulas] pārkāpumiem kompetentajām izcelsmes dalībvalsts iestādēm. Dalībvalsts, kura tiek šķērsota vai kurā sniedz pakalpojumu, var apturēt uzņēmuma tiesības veikt euro skaidras naudas autotransporta pārvadājumus tās teritorijā uz ne ilgāk kā [vienu mēnesi], ja nav bijuši ievēroti šīs [regulas] noteikumi attiecībā uz skaidras naudas pārvadājumu apsardzes darbinieku obligāto skaitu vienā transportlīdzeklī vai attiecībā uz šaujamieročiem, ja izcelsmes dalībvalsts piešķīrēja iestāde vēl nav pieņēmusi lēmumu. C. Pārskatīšana Komisija ziņo Padomei par šīs [regulas] īstenošanas gaitu vēlākais [divus gadus pēc tās stāšanās spēkā] un pēc tam ik pēc pieciem gadiem. D. Ārkārtas drošības pasākumi a) Atkāpjoties no standarta noteikuma, dalībvalsts var nolemt ieviest pagaidu drošības pasākumus, kuri atšķiras no spēkā esošajos noteikumos paredzētajiem pasākumiem un attiecas uz gadījumiem, ja radusies neatliekama problēma, kas būtiski ietekmē skaidras naudas pārvadājumu operāciju drošību. Minētie pagaidu pasākumi ietekmē visus skaidras naudas pārvadājumus, tos piemēro ne ilgāk kā četras nedēļas un par tiem nekavējoties paziņo Komisijai. Komisija nodrošina, ka informācija par šādiem pasākumiem tiek nekavējoties publicēta. b) Lai pagarinātu četru nedēļu termiņu a) apakšpunktā paredzētajiem pagaidu pasākumiem, jāsaņem iepriekšēja atļauja no Komisijas. E. Citi Kopienas tiesību akti Šī [regula] neskar spēkā esošo Kopienas tiesību aktu piemērošanu, jo īpaši tādās jomās kā darba apstākļi, veselība, drošība darbā un pārvadājumi. F. Banknošu intelektiskā neitralizācijas sistēma ( IBNS ) Tā kā pagaidām nav izstrādāts īpašs Eiropas standarts, IBNS jābūt apstiprinātai vienā iesaistītajā dalībvalstī. Turklāt tai jāatbilst šādiem obligātajiem nosacījumiem: - IBNS jābūt aprīkotai ar ierīci, kas spēj nepārtraukti uzraudzīt, ka tiek ievēroti iepriekš ieprogrammētie norādījumi, un konstatēt ārkārtējus notikumus. Skaidras naudas pārvadājumu apsardzes darbinieki nedrīkst spēt atvērt IBNS ārpus iepriekš ieprogrammētajiem laikposmiem un/vai vietām. - Ja notiek nelegāls mēģinājums atvērt konteineri, IBNS jāspēj neatgriezeniski neitralizēt (t.i., padarot nepiemērotas darījumiem ar skaidru naudu) vismaz 20 % no banknošu virsmas laukuma abās pusēs ar neizdzēšamu, necaurredzamu tinti vai ar citiem līdzekļiem. Ja izmanto tinti, tās krāsa nedrīkst ievērojami mazināties laika gaitā vai tad, ja to pakļauj karstuma vai gaismas iedarbībai. G. Eiropas Padomes vienotie atsauces līmeņi Lietotājs, kam ir B1 līmenis: saprot standarta sarunu galvenos aspektus ikdienišķos jautājumos, kurus regulāri apspriež darbā, skolā, atpūtas brīžos, u.c. Lietotājs tiek galā vairumā situāciju, kuras var rasties, ceļojot teritorijā, kurā runā attiecīgajā valodā. Lietotājs var runāt vienkāršos teikumos par ikdienišķiem vai personiskas intereses jautājumiem. Spēj aprakstīt savu pieredzi un notikumus, sapņus, cerības un mērķus, kā arī īsumā pamatot un izskaidrot viedokli un plānus. Lietotājs, kam ir A2 līmenis: saprot teikumus un visbiežāk lietotos izteicienus, kuri attiecas uz vissvarīgākajām jomām (piem., pamatinformācija par sevi un ģimeni, iepirkšanās, atrašanās vieta, nodarbošanās). Spēj sazināties, veicot vienkāršus un ikdienišķus uzdevumus, kad vienkārši un tieši jāapmainās ar informāciju par pazīstamiem un ikdienišķiem jautājumiem. Spēj vienkāršos vārdos pastāstīt par sevi, aprakstīt apkārtējo vidi un apspriest jautājumus, kuri attiecas uz tūlītējām vajadzībām. [1] Tika pārstāvētas šādas organizācijas: CEA (Eiropas apdrošināšanas un pārapdrošināšanas federācija), CoESS (Eiropas drošības pakalpojumu konfederācija), EBF (Eiropas Banku federācija), Eirosistēma, EPC (Eiropas Maksājumu padome), ESTA (Eiropas Drošības transporta asociācija), EURICPA (Eiropas skaidras naudas intelektiskās aizsardzības sistēmas asociācija), EuroCommerce , Europols (Eiropas policijas birojs), MDWG (Eiro monētu kaltuvju direktoru darba grupa) un UNI-Europa ( Union Network International – Eiropa). [2] OV L 18, 21.1.1997., 1.-6. lpp. [3] Ar Komisijas Lēmumu 2009/17/EK izveidoja ekspertu komiteju darbinieku darbā norīkošanas jomā (OV L 8, 13.1.2009., 26.-28. lpp.).